CELEX: 62010CN0627
Language: el
Date: 2010-12-29 00:00:00
Title: Υπόθεση C-627/10: Προσφυγή της 29ης Δεκεμβρίου 2010 — Ευρωπαϊκή Επιτροπή κατά Δημοκρατίας της Σλοβενίας

2.4.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 103/13
            
         Προσφυγή της 29ης Δεκεμβρίου 2010 — Ευρωπαϊκή Επιτροπή κατά Δημοκρατίας της Σλοβενίας
   (Υπόθεση C-627/10)
   2011/C 103/23
   Γλώσσα διαδικασίας: η σλοβενική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: H. Støvlbæk και D. Kukovec)
   
      Καθής: Δημοκρατία της Σλοβενίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Δημοκρατία της Σλοβενίας, όσον αφορά τη θέση σε εφαρμογή της πρώτης δέσμης μέτρων για τους σιδηροδρόμους, δεν πληροί τις απαιτήσεις του άρθρου 6, παράγραφος 3, και του παραρτήματος ΙΙ της οδηγίας 91/440/ΕΟΚ (1), ως έχει τροποποιηθεί, και του άρθρου 14, παράγραφος 2, της οδηγίας 2001/14/ΕΚ (2), καθώς και του άρθρου 6, παράγραφοι 2 έως 5, του άρθρου 7, παράγραφος 3, του άρθρου 8, παράγραφος 1, του άρθρου 11 και του άρθρου 30, παράγραφος 1, της οδηγίας 2001/14/ΕΚ·
            
         
               —
            
            
               να καταδικάσει τη Δημοκρατία της Σλοβενίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Κατά την Επιτροπή, η Δημοκρατία της Σλοβενίας δεν πληροί τις απαιτήσεις του άρθρου 6, παράγραφος 3, και του παραρτήματος ΙΙ της οδηγίας 91/440/ΕΟΚ, ως έχει τροποποιηθεί, ούτε του άρθρου 14, παράγραφος 2, της οδηγίας 2001/14/ΕΚ, καθώς ο διαχειριστής της υποδομής, ο μόνος ο οποίος παρέχει υπηρεσίες σιδηροδρομικών μεταφορών, διευθύνει την κυκλοφορία των αμαξοστοιχιών και συμμετέχει στη διαδικασία λήψεως αποφάσεων σχετικά με την κατανομή των γραμμών δρομολογίου, συμπεριλαμβανομένης της κατανομής της μεταφορικής ικανότητας της υποδομής.
   Κατά την Επιτροπή, η Δημοκρατία της Σλοβενίας παρέβη, περαιτέρω, τις απορρέουσες από το άρθρο 6, παράγραφοι 2 έως 5, της οδηγίας 2001/14/ΕΚ υποχρεώσεις, καθόσον δεν έχει διασφαλίσει μηχανισμό παροχής κινήτρων για τη μείωση του κόστους παροχής της υποδομής και του επιπέδου των τελών προσβάσεως.
   Η Επιτροπή εκτιμά, ακολούθως, ότι η Δημοκρατία της Σλοβενίας παρέβη τις υποχρεώσεις που υπέχει από το άρθρο 7, παράγραφος 3, της οδηγίας 2001/14/ΕΚ, καθόσον το εν λόγω κράτος μέλος δεν προέβλεψε μέθοδο υπολογισμού ώστε να διασφαλιστεί ότι το τέλος για την ελάχιστη δέσμη προσβάσεως στην υποδομή και για την τροχαία πρόσβαση σε εγκαταστάσεις υπηρεσιών είναι ίσο με το κόστος που προκύπτει άμεσα ως αποτέλεσμα της εκτελέσεως των σιδηροδρομικών υπηρεσιών.
   Επίσης, κατά την Επιτροπή, η Δημοκρατία της Σλοβενίας παρέβη τις υποχρεώσεις που υπέχει από το άρθρο 11 της οδηγίας 2001/14/ΕΚ, κατά το ότι παρέλειψε να καθιερώσει σύστημα βελτιώσεως της αποδοτικότητας μέσω του οποίου οι σιδηροδρομικές επιχειρήσεις και ο διαχειριστής της υποδομής θα έχουν κίνητρο για την ελαχιστοποίηση της διαταραχής και τη βελτίωση της επιδόσεως του σιδηροδρομικού δικτύου.
   Περαιτέρω, η Δημοκρατία της Σλοβενίας παρέβη τις υποχρεώσεις που υπέχει κατά την έννοια του άρθρου 8, παράγραφος 1, της οδηγίας 2001/14/ΕΚ, κατά το ότι η νομοθεσία της δεν επιτάσσει την εξακρίβωση αν συγκεκριμένος τομέας της αγοράς επιτρέπει προσαυξήσεις με σκοπό την πλήρη ανάκτηση του κόστους που προκύπτει για τον διαχειριστή υποδομής.
   Τέλος, κατά την Επιτροπή, η Δημοκρατία της Σλοβενίας παρέβη τις απορρέουσες από το άρθρο 30, παράγραφος 1, της οδηγίας 2001/14/ΕΚ υποχρεώσεις, καθόσον δεν συνέστησε ρυθμιστικό φορέα ανεξάρτητο στη λήψη αποφάσεων από τον διαχειριστή της σιδηροδρομικής υποδομής καθώς και από οποιονδήποτε αιτούντα.
   
      (1)  Οδηγία 91/440/ΕΟΚ του Συμβουλίου, της 29ης Ιουλίου 1991, για την ανάπτυξη των κοινοτικών σιδηροδρόμων (ΕΕ L 237, σ. 25)
   
      (2)  Οδηγία 2001/14/ΕΚ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2001, σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφαλείας (ΕΕ L 75, σ. 29).